b'\n_START_ARTICLE_\nTorsdag\n_START_PARAGRAPH_\nTorsdag er i Norge ukas fjerde dag (etter endring fra 1. januar 1973), og oppkalt etter den norr\xc3\xb8ne guden Tor. If\xc3\xb8lge romersk kalender er torsdagen dies Jovis, oppkalt etter Jupiter._NEWLINE_If\xc3\xb8lge europeisk standard (ISO 8601) er det \xc3\xa5rets torsdager som avgj\xc3\xb8r ukenummeret: uke 1 blir definert som uka som inneholder \xc3\xa5rets f\xc3\xb8rste torsdag, og s\xc3\xa5 videre._NEWLINE_Etter folketradisjonen skulle torsdagen v\xc3\xa6re en dag da skjulte makter var s\xc3\xa6rlig n\xc3\xa6r menneskenes verden. Mange slags arbeid kunne ikke gj\xc3\xb8res p\xc3\xa5 torsdag, for eksempel \xc3\xa5 spinne. Samtidig kunne torsdagen brukes til \xc3\xa5 komme i kontakt med det overnaturlige og dermed \xc3\xb8ke menneskenes krefter. I En natt i Nordmarken gjenforteller Peter Chr. Asbj\xc3\xb8rnsen tre sagn om skjulte skatter som kan oppdages n\xc3\xa5r en graver en torsdagsnatt.'